title: Deċiżjoni Nru 1350/2007/KE tal-Parlament Ewropew u tal-Kunsill tat- 23 ta’ Ottubru 2007 li tistabbilixxi t-tieni programm ta’ azzjoni Komunitarja fil-qasam tas-saħħa (2008-2013) (Test b’relevanza għaż-ŻEE)

text:
               20.11.2007

               MT

               Il-Ġurnal Uffiċjali ta’ l-Unjoni Ewropea

               L 301/3

         DEĊIŻJONI Nru 1350/2007/KE TAL-PARLAMENT EWROPEW U TAL-KUNSILL
   tat-23 ta’ Ottubru 2007
   li tistabbilixxi t-tieni programm ta’ azzjoni Komunitarja fil-qasam tas-saħħa (2008-2013)
   (Test b’relevanza għaż-ŻEE)
   IL-PARLAMENT EWROPEW U L-KUNSILL TA’ L-UNJONI EWROPEA,
   Wara li kkunsidraw t-Trattat li jistabbilixxi l-Komunità Ewropea, u b'mod partikolari l-Artikolu 152 tiegħu,
   Wara li kkunsidraw il-proposta mill-Kummissjoni,
   Wara li kkunsidraw l-opinjoni tal-Kumitat Ekonomiku u Soċjali Ewropew (1),
   Wara li kkunsidraw l-opinjoni tal-Kumitat tar-Reġjuni (2),
   Filwaqt li jaġixxu skond il-proċedura stabbilita fl-Artikolu 251 tat-Trattat (3),
   Billi:

               (1)

               Il-Komunità tista' tikkontribwixxi għall-protezzjoni tas-saħħa u s-sikurezza taċ-ċittadini permezz ta’ azzjonijiet fil-qasam tas-saħħa pubblika. Għandu jiġi żgurat livell għoli ta’ ħarsien tas-saħħa fid-definizzjoni u l-implimentazzjoni tal-politika u l-attivitajiet Komunitarji kollha. Skond l-Artikolu 152 tat-Trattat, il-Komunità teħtieġ tadotta rwol attiv billi tieħu miżuri li ma jistgħux jittieħdu minn Stati Membri individwali, skond il-prinċipju tas-sussidjarjetà. Il-Komunità tirrispetta bis-sħiħ ir-responsabilitajiet ta’ l-Istati Membri għall-organizzazzjoni u l-għoti ta’ servizzi tas-saħħa u kura medika.

               (2)

               Is-settur tas-saħħa hu karatterizzat min-naħa mill-potenzjal konsiderevoli tiegħu għat-tkabbir, l-innovazzjoni u d-dinamiżmu u min-naħa l-oħra mill-isfidi li jħabbat wiċċu magħhom f'termini ta’ sostenibbiltà finanzjarja u soċjali u l-effiċjenza tas-sistemi tal-kura tas-saħħa minħabba, fost affarijiet oħra, l-popolazzjoni li qiegħda tixjieħ u l-progress mediku.

               (3)

               Il-programm ta’ azzjoni Komunitarja fil-qasam tas-saħħa pubblika (2003-2008), adottat bid-Deċiżjoni Nru 1786/2002/KE tal-Parlament Ewropew u tal-Kunsill (4), kien l-ewwel programm integrat tal-Komunità Ewropea f'dan il-qasam, u dan diġà ipprovda għadd ta’ żviluppi u titjib importanti.

               (4)

               Jinħtieġ sforz kontinwu sabiex jintlaħqu l-għanijiet li ġew stabbiliti diġà mill-Komunità fil-qasam tas-saħħa pubblika. Huwa għalhekk xieraq li jiġi stabbilit t-tieni Programm ta’ azzjoni Komunitarja dwar is-saħħa (2008-2013) (minn hawn ’il quddiem “il-Programm”).

               (5)

               Jeżisti numru ta’ theddid transkonfinali serju għas-saħħa li jista' jkollu dimensjoni dinjija u qiegħed jitfaċċa theddid ġdid li jeħtieġ aktar azzjoni Komunitarja. Il-Komunità għandha tittratta t-theddid serju transkonfinali lis-saħħa bħala prijorità. Il-Programm għandu jagħmel enfasi fuq it-tisħiħ tal-kapaċitajiet ġenerali Komunitarji billi jiżviluppa aktar il-kooperazzjoni bejn l-Istati Membri. Il-monitoraġġ, it-twissija bikrija u azzjoni biex jiġu miġġielda theddid serju għas-saħħa huma oqsma importanti fejn rispons effettiv u kkoordinat għat-theddid tas-saħħa għandu jiġi promoss fil-livell Komunitarju. Azzjonijiet li jiżguraw kooperazzjoni djanjostika ta’ kwalità għolja bejn laboratorji huma meħtieġa bħala tweġiba għat-theddid għas-saħħa. Il-Programm għandu jinkoraġġixxi l-istabbiliment ta’ sistema ta’ laboratorji ta’ referenza Komunitarji. Madankollu, tali sistema teħtieġ li tkun ibbażata fuq bażi legali soda.

               (6)

               Skond ir-rapport tal-Organizzazzjoni Dinjija tas-Saħħa (WHO) fuq is-Saħħa Ewropea ta’ l-2005, fir-rigward ta’ Snin ta’ Ħajja Aġġustati minħabba Diżabbiltà (DALYs) il-kawżi l-aktar importanti tal-piż tal-mard fir-Reġjun Ewropew tad-WHO huma l-mard li ma jitteħidx (NCDs – 77 % tat-total), kawżi esterni ta’ korriment u avvelenament (14 %) u mard li jittieħed (9 %). Seba’ kondizzjonijiet ewlenin – il-mard tal-qalb iskemiku, dipressjoni unipolari, mard ċerebrovaskulari, mard relatat ma’ l-użu ta’ l-alkoħol, mard kroniku pulmonari, kankru fil-pulmun u leżjonijiet kkważati minn inċidenti tat-traffiku- jammontaw għal 34 % tad-DALYs fir-Reġjun. Is-seba fatturi ewlenin ta’ riskju – it-tipjip, l-alkoħol, il-pressjoni għolja, il-kolesterol għoli, l-obeżità, il-konsum baxx ta’ frott u ħaxix u n-nuqqas ta’ attività fiżika – jammontaw għal 60 % tad-DALYs. Barra minn hekk, il-mard li jittieħed bħall-HIV/AIDS, l-influwenza, it-tuberkolożi u l-malarja qegħdin ukoll jheddu s-saħħa tan-nies fl-Ewropa. Il-Programm, għandu jkollu l-kompitu importanti li f'kooperazzjoni fejn xieraq, flimkien mal-Programm Komunitarju tal-Istatistika, jidentifika aħjar il-piżijiet ewlenin tas-saħħa fil-Komunità.

               (7)

               Tmien kawżi ewlenin ta’ mewt u morbożità mill-NCDs fir-Reġjun Ewropew tad-WHO huma l-mard kardjovaskulari, mard neuropsikjatriku, il-kanċer, mard fis-sistema diġetiva, mard respiratorju, mard tal-organi neurosensorjali, mard fl-għadam u fil-muskoli u d-dijabete mellitus. Il-Programm, b'sinerġija ma’ inizjattivi u finanzjamenti Komunitarji oħra, għandu jikkontribwixxi għal għarfien aħjar u informazzjoni dwar il-prevenzjoni, id-djanjożi u l-kontroll tal-mard ewlieni. B'dan il-mod, il-Kummissjoni, waqt l-iżvolġiment tal-Programm, tista' tippreżenta proposti għal Rakkomandazzjonijiet tal-Kunsill pertinenti. Il-Programm għandu wkoll irawwem koordinazzjoni u sinerġiji xierqa fost l-inizjattivi Komunitarji li jirrigwardaw il-ġbir ta’ data komparattiva dwar il-mard ewlieni, inkluż dwar il-kanċer.

               (8)

               Ir-reżistenza mikrobika għall-anti-bijotiċi u infezzjonijiet li jittieħdu mill-isptar qegħdin isiru theddida għas-saħħa fl-Ewropa. Nuqqas ta’ anti-bijotiċi effettivi ġodda kif ukoll nuqqas ta’ mezzi biex jiġi żgurat l-użu xieraq tal-anti-bijotiċi eżistenti huma ta’ tħassib prinċipali. Għalhekk huwa importanti li tinġabar u tiġi analizzata d-data rilevanti.

               (9)

               It-tisħiħ tar-rwol taċ-Ċentru Ewropew għall-Prevenzjoni u l-Kontroll tal-Mard stabbilit bir-Regolament (KE) Nru 851/2004 tal-Parlament Ewropew u tal-Kunsill (5) huwa importanti fil-ġlieda kontra l-mard li jittieħed.

               (10)

               Il-Programm għandu jkun imsejjes fuq il-kisbiet tal-programm preċedenti għall-azzjoni Komunitarja fil-qasam tas-saħħa pubblika (2003-2008). Huwa għandu jikkontribwixxi lejn il-kisba ta’ livell għoli ta’ saħħa fiżika u mentali u ugwaljanza akbar fil-kwistjonijiet ta’ saħħa fil-Komunità kollha billi l-azzjonijiet jiġu diretti lejn it-titjib tas-saħħa pubblika, il-prevenzjoni tal-mard u diżordnijiet oħra tal-bniedem, u t-tneħħija ta’ sorsi ta’ perikolu għas-saħħa sabiex tiġi miġġielda l-morbożità u l-mewt prematura. Għandu jikkontribwixxi ulterjurment biex jipprovdi liċ-ċittadini b'aċċess aħjar għal informazzjoni u biex b'hekk tiżdied l-abilità tagħhom li jieħdu deċiżjonijiet li l-aħjar jaqdu l-interessi tagħhom.

               (11)

               Il-Programm għandu jenfasizza t-titjib tal-kundizzjoni tas-saħħa tat-tfal u ż-żgħażagħ u jippromwovi stil ta’ ħajja san u kultura ta’ prevenzjoni fosthom.

               (12)

               Il-Programm għandu jappoġġa l-integrazzjoni tal-għanijiet tas-saħħa fil-linji politiċi u l-attivitajiet Komunitarji kollha, mingħajr ma jirdoppja x-xogħol imwettaq taħt linji politiċi Komunitarji oħra. Il-koordinazzjoni ma’ linji politiċi u programmi oħra tal-Komunità huma parti ewlenija tal-għan ta’ integrazzjoni tas-saħħa f'linji politiċi oħrajn. Sabiex jiġu promossi s-sinerġiji u tiġi evitata d-duplikazzjoni, jistgħu jittieħdu azzjonijiet konġunti ma’ programmi u azzjonijiet relatati tal-Komunità u għandu jsir użu xieraq ta’ fondi u programmi oħra Komunitarji inklużi l-programmi kwadri attwali u futuri tal-Komunità għar-riċerka u r-riżultati tagħhom, il-Fondi Strutturali, u l-Fond Ewropew għas-Solidarjetà, l-istrateġija Ewropea għas-saħħa fuq il-post tax-xogħol, il-programm t'azzjoni Komunitarja fil-qasam tal-politika tal-konsumatur (2007-2013) (6), il-programm “Prevenzjoni tad-Droga u Informazzjoni”, il-programm “Niġġieldu kontra l-Vjolenza (Daphne)” u l-Programm Komunitarju ta’ l-Istatistika fl-attivitajiet rispettivi tagħhom.

               (13)

               Għandhom isiru sforzi speċjali biex jiġu żgurati koerenza u sinerġiji bejn il-Programm u l-azzjonijiet esterni tal-Komunità, b’mod partikolari fil-qasam ta’ l-influwenza tat-tjur, l-HIV/AIDS, it-tuberkolożi u theddid ieħor transkonfinali għas-saħħa. Barra minn hekk, għandu jkun hemm kooperazzjoni internazzjonali li tippromwovi r-riforma ġenerali tas-saħħa u l-kwistjonijiet istituzzjonali ġenerali tas-saħħa f’pajjiżi terzi.

               (14)

               Iż-żieda fis-Snin ta’ Ħajja Sana (HLY) permezz tal-prevenzjoni ta’ mard u l-promozzjoni ta’ linji politiċi li jwasslu għal stil ta’ ħajja aktar san, hija importanti għall-benesseri taċ-ċittadini ta’ l-UE u tgħin sabiex jiġu milqugħa l-isfidi tal-proċess ta’ Lisbona fir-rigward tas-soċjetà tal-għarfien u s-sostenibbiltà tal-finanzi pubbliċi li huma taħt pressjoni minħabba l-ispejjeż dejjem jiżdiedu tal-kura tas-saħħa u s-sigurtà soċjali.

               (15)

               It-tkabbir ta’ l-Unjoni Ewropea ġab miegħu tħassib ulterjuri għal dak li għandu x’jaqsam mal-inugwaljanzi tas-saħħa fi ħdan l-UE u probabbilment li dan it-tħassib jinħass fi tkabbir futur. Għalhekk, din il-kwistjoni għandha tkun waħda mill-prijoritajiet tal-Programm.

               (16)

               Il-Programm għandu jgħin fl-identifikazzjoni tal-kawżi tal-inugwaljanzi tas-saħħa u jħeġġeġ, fost affarijiet oħra, l-iskambju ta’ l-aħjar prassi biex dawn jiġu indirizzati.

               (17)

               Jeħtieġ li d-data komparabbli tiġi sistematikament miġbura, proċessata u analizzata, fi ħdan limiti nazzjonali, għal monitoraġġ effettiv tal-istat tas-saħħa fl-Unjoni Ewropea. Dan jippermetti lill-Kummissjoni u lill-Istati Membri sabiex itejbu t-tagħrif għall-pubbliku u jfasslu strateġiji, politika u azzjonijiet xierqa biex jinkiseb livell għoli ta’ ħarsien tas-saħħa tal-bniedem. Il-kompatibbiltà u l-interoperabbiltà tas-sistemi u n-netwerks għall-iskambju ta’ tagħrif u data għall-iżvilupp tas-saħħa pubblika għandhom jiġu segwiti fl-azzjonijiet u l-miżuri ta’ appoġġ. Is-sess, l-istatus soċjo-ekonomiku u l-età huma konsiderazzjonijiet tas-saħħa importanti. Il-ġbir ta’ data, safejn hu possibbli għandu jibni fuq xogħol li diġà sar, u proposti għal ġbir ġdid għandhom jirriflettu l-ispiża u jkunu bażati fuq ħtieġa ċara. Il-ġabra tad-data għandha ssir skond id-dispożizzjonijiet legali rilevanti dwar il-protezzjoni tad-data personali.

               (18)

               L-aħjar prassi hi importanti minħabba li l-promozzjoni tas-saħħa u l-prevenzjoni għandha tiġi kkalkulata fuq il-bażi ta’ l-effiċjenza u l-effettività u mhux biss f'termini ekonomiċi. Għandha tiġi promossa l-aħjar prattika u l-aħjar metodi ta’ trattament ta’ mard u ta’ korrimenti sabiex tiġi evitata aktar deterjorazzjoni tas-saħħa, u għandhom jiġu żviluppati netwerks Ewropej ta’ referenza għal kundizzjonijiet speċifiċi.

               (19)

               Għandha tittieħed azzjoni sabiex jiġu evitati korrimenti billi jsir ġbir ta’ data, analiżi tal-fatturi determinanti tal-leżjoni u tixrid ta’ l-informazzjoni rilevanti.

               (20)

               Is-servizzi tas-saħħa huma primarjament ir-responsabbiltà ta’ l-Istati Membri iżda l-kooperazzjoni fil-livell Komunitarju tista' tibbenefika lill-pazjenti u lis-sistemi tas-saħħa. Attivitajiet finanzjati mill-Programm kif ukoll proposti ġodda żviluppati bħala riżultat ta’ dawn, għandhom jagħtu kont debitu lill-Konklużjonijiet tal-Kunsill dwar valuri u prinċipji komuni fis-Sistemi tas-Saħħa ta’ l-Unjoni Ewropea (7) adottati f'Ġunju 2006 li jendorsjaw dikjarazzjoni dwar il-valuri u l-prinċipji komuni tas-Sistemi tas-Saħħa ta’ l-UE u jistiednu lill-Istituzzjonijiet ta’ l-Unjoni Ewropea biex jirrispettawhom fil-ħidma tagħhom. Il-Programm għandu jieħu kont ta’ żviluppi futuri fir-rigward ta’ azzjoni Komunitarja dwar is-servizzi tas-saħħa kif ukoll tal-ħidma tal-Grupp ta’ Livell Għoli dwar is-Servizzi tas-Saħħa u l-Kura Medika, li jipprovdi forum importanti għall-kollaborazzjoni u l-iskambju ta’ l-aħjar prattika bejn is-sistemi ta’ saħħa ta’ l-Istati Membri.

               (21)

               Il-Programm għandu jikkontribwixxi għall-ġabra ta’ data, il-promozzjoni u l-iżvilupp ta’ metodi u għodda, l-istabbiliment ta’ netwerks u tipi differenti ta’ kooperazzjoni u l-promozzjoni ta’ linji politiċi rilevanti dwar il-mobbilità ta’ pazjenti kif ukoll dwar il-mobbilità tal-professjonisti tas-saħħa. Għandu jħaffef l-iżvilupp 'il quddiem taż-Żona e-Saħħa Ewropea, permezz ta’ inizjattivi Ewropej konġunti ma’ żoni oħra ta’ politika ta’ l-UE, li jinkludu l-politika reġjonali, filwaqt li jikkontribwixxi lejn xogħol bażat fuq il-kriterji tal-kwalità għal websites relatati mas-saħħa u lejn il-karta Ewropea tal-assigurazzjoni tas-saħħa. Għandu jittieħed kont tat-telemedicine peress li applikazzjonijiet tat-telemedicine jistgħu jikkontribwixxu għall-kura transkonfinali filwaqt li jiżguraw il-kura medika fid-dar.

               (22)

               Tniġġis ambjentali hu riskju serju għas-saħħa u kawża ewlenija ta’ tħassib għaċ-ċittadini Ewropej. Azzjoni speċjali għandha tiffoka fuq it-tfal u gruppi oħra li huma partikolarment vulnerabbli għal kondizzjonijiet ambjentali perikolużi. Il-Programm għandu jikkumplimenta l-azzjonijiet meħuda fil-Pjan ta’ Azzjoni Ewropew għas-Saħħa u l-Ambjent 2004-2010.

               (23)

               Il-Programm għandu jindirizza kwistjonijiet ta’ saħħa marbuta mas-sess u max-xjuħija.

               (24)

               Il-Programm għandu jagħraf l-importanza ta’ approċċ olistiku għas-saħħa pubblika u jqis, fejn hu xieraq u fejn hemm provi xjentifiċi jew kliniċi dwar l-effikaċja tagħha, il-mediċina kumplimentari u alternattiva fl-azzjonijiet tiegħu.

               (25)

               Il-prinċipju ta’ prekawzjoni u l-valutazzjoni tar-riskju huma fatturi ewlenin għall-protezzjoni tas-saħħa tal-bniedem u għalhekk għandhom ikunu parti mill-integrazzjoni ulterjuri fil-linji politiċi u attivitajiet Komunitarji oħra.

               (26)

               Din id-Deċiżjoni tistabbilixxi pakkett finanzjarju, għat-tul kollu tal-Programm, li jikkostitwixxi ir-referenza prinċipali fit-tifsira tal-punt 37 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u t-tmexxija finanzjarja soda (8), għall-awtorita' baġitarja matul il-proċedura baġitarja annwali.

               (27)

               Sabiex jiġi żgurat livell għoli ta’ koordinazzjoni bejn l-azzjonijiet u l-inizjattivi meħuda mill-Komunità u mill-Istati Membri għall-implimentazzjoni tal-Programm, jeħtieġ li tiġi promossa kooperazzjoni bejn l-Istati Membri u tittejjeb l-effettività tan-netwerks eżistenti u futuri fil-qasam tas-saħħa pubblika. Il-parteċipazzjoni ta’ awtoritajiet nazzjonali, reġjonali u lokali fuq livell adattat skond is-sistemi nazzjonali għandhom jitqiesu fir-rigward ta’ l-implimentazzjoni tal-Programm.

               (28)

               Jeħtieġ li jiżdied l-investiment ta’ l-UE fis-saħħa u l-proġetti relatati mas-saħħa. F’dan ir-rigward, l-Istati Membri huma mħeġġa jidentifikaw it-titjib tas-saħħa bħala prijorità fil-programmi nazzjonali tagħhom. Għarfien aħjar dwar il-possibbilitajiet tal-finanzjament ta’ l-UE għas-saħħa hu meħtieġ. Għandu jiġi mħeġġeġ l-iskambju ta’ esperjenzi bejn l-Istati Membri dwar il-finanzjament tas-saħħa permezz tal-Fondi Strutturali.

               (29)

               Korpi mhux governattivi u networks speċjalizzati jistgħu wkoll ikollhom rwol importanti biex jintlaħqu l-għanijiet tal-Programm. Sabiex isegwu wieħed jew aktar mill-għanijiet tal-Programm dawn jistgħu jeħtieġu kontributi Komunitarji biex ikunu jistgħu jiffunzjonaw. Għalhekk, għandhom jiġu stabbiliti kriterji dettaljati ta’ eliġibbiltà, dispożizzjonijiet rigward it-trasparenza finanzjarja u l-perijodu tal-kontributi Komunitarji għal korpi mhux governattivi u netwerks speċjalizzati li jikkwalifikaw għal appoġġ Komunitarju skond id-Deċiżjoni tal-Kunsill 1999/468/KE tat-28 ta’ Ġunju 1999 li tistabbilixxi l-proċeduri għall-eżerċizzju tas-setgħat ta’ implimentazzjoni mogħtija lill-Kummissjoni (9). Tali kriterji jkunu jinkludu l-obbligi ta’ tali korpi u netwerks fl-istabbiliment ta’ għanijiet ċari, pjanijiet ta’ azzjoni u riżultati li jitkejjlu li jirrapreżentaw dimensjoni Ewropea b'saħħitha u valur miżjud reali għall-għanijiet tal-Programm. Minħabba n-natura partikolari tal-organizzazzjonijiet konċernati u f'każijiet ta’ utilità eċċezzjonali, għandu jkun possibli li t-tiġdid ta’ l-appoġġ Komunitarju għall-operat ta’ tali korpi u netwerks speċjalizzati jiġi eżentat mill-prinċipju ta’ tnaqqis gradwali tal-livell ta’ appoġġ Komunitarju.

               (30)

               L-implimentazzjoni tal-Programm għandha ssir b'kooperazzjoni mill-qrib mal-għaqdiet u l-aġenziji rilevanti, b'mod partikolari maċ-Ċentru Ewropew għall-Prevenzjoni u l-Kontroll tal-Mard.

               (31)

               Il-miżuri meħtieġa għall-implimentazzjoni ta’ din id-Deċiżjoni għandhom jiġu adottati skond id-Deċiżjoni 1999/468/KE, filwaqt li tiġi rispettata l-ħtieġa għat-trasparenza kif ukoll bilanċ raġjonevoli bejn l-għanijiet differenti tal-Programm.

               (32)

               Il-Ftehim dwar iż-Żona Ekonomika Ewropea (minn hawn 'il quddiem il-Ftehim ŻEE) jipprovdi għall-kooperazzjoni fl-oqsma tas-saħħa bejn il-Komunità Ewropea u l-Istati Membri tagħha min-naħa u l-pajjiżi tal-Assoċjazzjoni Ewropea għall-Kummerċ Ħieles li jipparteċipaw fiż-Żona Ekonomika Ewropea (minn hawn 'il quddiem il-pajjiżi EFTA/ŻEE), min-naħa l-oħra. Għandu wkoll jiġi previst li l-Programm jinfetaħ għall-parteċipazzjoni minn pajjiżi oħra, b'mod partikolari l-pajjiżi ġirien tal-Komunità u pajjiżi li qed japplikaw għal adeżjoni ma’ l-Unjoni Ewropea, jew li huma kandidati jew ser jaderixxu magħha, filwaqt li jitqies b'mod partikolari il-potenzjal għat-theddid għas-saħħa li jirriżulta f'pajjiżi oħra li jkollu impatt fil-Komunità.

               (33)

               Relazzjonijiet xierqa ma’ pajjiżi terzi li mhux qed jipparteċipaw fil-Programm għandhom jiġu faċilitati b'għajnuna għall-kisba tal-għanijiet tal-Programm, filwaqt li jitqies kull ftehim rilevanti bejn dawk il-pajjiżi u l-Komunità. Dan jista' jinvolvi pajjiżi terzi li jmexxu 'l quddiem attivitajiet kumplimentari għal dawk finanzjati permezz tal-Programm f'oqsma ta’ interess reċiproku, iżda m' għandhomx jinvolvu kontribut finanzjarju taħt il-Programm.

               (34)

               Huwa xieraq li tiġi żviluppata kooperazzjoni ma’ organizzazzjonijiet internazzjonali rilevanti bħalma huma n-Nazzjonijiet Uniti u l-aġenziji speċjalizzati tagħha, b'mod partikolari d-WHO, kif ukoll mal-Kunsill ta’ l-Ewropa u l-Organizzazzjoni għall-Kooperazzjoni u l-Iżvilupp Ekonomiku, bil-ħsieb li jiġi implimentat il-Programm permezz tal-massimizzazzjoni ta’ l-effettività u l-effiċjenza ta’ azzjonijiet marbuta mas-saħħa fuq livell Komunitarju u internazzjonali, filwaqt li jittieħed kont tal-kapaċitajiet u r-rwoli partikolari ta’ l-organizzazzjonijiet differenti.

               (35)

               L-implimentazzjoni b'suċċess ta’ l-għanijiet taħt il-Programm għandha tiġi bbażata fuq kopertura tajba tal-kwistjonijiet inklużi fil-pjanijiet ta’ ħidma annwali, l-għażla ta’ azzjonijiet adatti u finanzjament ta’ proġetti, li lkoll fihom proċess xieraq ta’ monitoraġġ u evalwazzjoni, u monitoraġġ u evalwazzjoni regolari, inkluż evalwazzjonijiet esterni indipendenti, li għandhom iqisu l-impatt tal-azzjonijiet u juru l-kontribut tagħhom għall-għanijiet globali tal-Programm. L-evalwazzjoni tal-Programm għandha tieħu kont tal-fatt li l-kisba ta’ l-għanijiet tal-Programm jistgħu jeħtieġu tul ta’ żmien itwal mill-perjodu tal-Programm.

               (36)

               Il-pjanijiet ta’ ħidma annwali għandhom ikopru l-attivitajiet prinċipali previsti biex jiġu finanzjati mill-Programm permezz tal-mekkaniżmi differenti kollha ta’ finanzjament, inkluż sejħiet għal offerti.

               (37)

               Peress li l-għanijiet ta’ din id-Deċiżjoni ma jistgħux jinkisbu biżżejjed mill-Istati Membri minħabba n-natura transnazzjonali tal-kwistjonijiet involuti, u għalhekk jistgħu, minħabba l-potenzjal għal azzjoni Komunitarja li jkunu aktar effiċjenti u effettivi minn azzjoni nazzjonali waħedha fil-ħarsien tas-saħħa u tas-sikurezza taċ-ċittadini, jinkisbu aħjar fuq livell Komunitarju, il-Komunità tista' tadotta miżuri, skond il-prinċipju tas-sussidjarjetà kif stabbilit fl-Artikolu 5 tat-Trattat. Skond il-prinċipju tal-proporzjonalità, kif stabbilit f'dak l-Artikolu, din id-Deċiżjoni ma tmurx lil hinn minn dak li hu meħtieġ sabiex jinkisbu dawk l-għanijiet.

               (38)

               Skond l-Artikolu 2 tat-Trattat, li jipprovdi li l-ugwaljanza bejn in-nisa u l-irġiel hu prinċipju tal-Komunità, u skond l-Artikolu 3(2) tiegħu, li jipprovdi li l-Komunità għandha timmira li tneħħi l-inugwaljanzi, u li tippromwovi l-ugwaljanza bejn in-nisa u l-irġiel fl-attivitajiet Komunitarji kollha inkluż il-kisba ta’ livell għoli ta’ ħarsien tas-saħħa, l-għanijiet u l-azzjonijiet kollha koperti mill-Programm jikkontribwixxu għal promozzjoni ta’ fehim u għarfien aħjar tal-ħtiġijiet tan-nisa u ta’ l-irġiel rispettivament u l-mod tagħhom ta’ kif iħarsu lejn is-saħħa.

               (39)

               Hu xieraq li tiġi żgurata transizzjoni xierqa bejn il-Programm u l-programm preċedenti li jibdlu, b'mod partikolari fir-rigward tal-kontinwità ta’ arranġamenti pluriennali għat-tmexxija tiegħu, bħal finanzjament ta’ assistenza teknika u amministrattiva. Mill-1 ta’ Jannar 2014, l-approprjazzjoni ta’ assistenza teknika u amministrattiva għandhom ikopru, jekk meħtieġ, l-infiq relatat mat-tmexxija ta’ azzjonijiet li jkunu għadhom ma ġewx iffinalizzati sa l-aħħar ta’ l-2013.

               (40)

               Din id-Deċiżjoni tieħu post id-Deċiżjoni Nru 1786/2002/KE. Dik id-Deċiżjoni għandha għalhekk tiġi mħassra,

         IDDEĊIDEW KIF ĠEJ:
   Artikolu 1
   L-istabbiliment tal-Programm
   It-tieni Programm ta’ “azzjoni Komunitarja fil-qasam tas-saħħa (2008-2013)” li jkopri l-perjodu mill-1 ta’ Jannar 2008 sal-31 ta’ Diċembru 2013 (minn issa 'l quddiem “il-Programm”) huwa b'dan stabbilit.
   Artikolu 2
   Miri u għanijiet
   1.   Il-Programm għandu jikkomplementa, jappoġġa u jżid valur lil-linji politiċi tal-Istati Membri u jikkontribwixxi għal solidarjetà u prosperità akbar fl-Unjoni Ewropea bil-protezzjoni u l-promozzjoni tas-saħħa tal-bniedem u s-sikurezza u t-titjib tas-saħħa pubblika.
   2.   L-għanijiet li għandhom jiġu segwiti tul l-azzjonijiet stabbiliti fl-Anness għandhom ikunu:

               —

               It-titjib tas-sigurtà tas-saħħa taċ-ċittadini,

               —

               Il-promozzjoni tas-saħħa, inkluż it-tnaqqis tal-inugwaljanzi fis-saħħa,

               —

               Il-ħolqien u t-tixrid ta’ informazzjoni u għarfien dwar is-saħħa.

         L-azzjonijiet imsemmija fl-ewwel subparagrafu għandhom, fejn xieraq, jappoġġjaw il-prevenzjoni ta’ mard ewlieni u jikkontribwixxu għat-tnaqqis ta’ l-inċidenza tagħhom kif ukoll għall-morbożità u l-mortalità kkawżata minnhom.
   Artikolu 3
   Finanzjament
   1.   Il-pakkett finanzjarju għall-implimentazzjoni tal-Programm għall-perijodu speċifikat fl-Artikolu 1 huwa hawn stabbilit għal EUR 321 500 000.
   2.   L-approprjazzjonijiet annwali għandhom jiġu awtorizzati mill-awtorità tal-baġit fil-limiti tal-qafas finanzjarju.
   Artikolu 4
   Kontributi finanzjarji
   1.   Kontributi finanzjarji mill-Komunità m'għandhomx jeċċedu l-livelli li ġejjin:

               (a)

               60 % ta’ l-ispejjeż għal azzjoni maħsuba biex tgħin sabiex jintlaħaq għan li jagħmel parti mill-Programm, minbarra f'każijiet ta’ utilità eċċezzjonali fejn il-kontribut Komunitarju m'għandux jaqbeż it-80 %; u

               (b)

               60 % ta’ l-ispejjeż għall-operat ta’ korp mhux governattiv jew network speċjalizzat, mhux għall-profitt u huwa indipendenti mill-industrija, l-interessi kummerċjali u ta’ negozju jew interessi oħrajn li joħolqu kunflitt, għandu membri mill-inqas f'nofs l-Istati Membri, b'kopertura ġeografika bilanċjata, u jsegwi għan wieħed jew aktar tal-Programm bħala l-mira primarja tiegħu, fejn tali appoġġ huwa meħtieġ għat-twettiq ta’ dawk l-għanijiet. Fil-każijiet ta’ utilità eċċezzjonali, il-kontribut Komunitarju m'għandux jaqbeż it-80 %.

         2.   It-tiġdid ta’ kontributi finanzjarji stipulat fil-paragrafu 1(b) lill-korpi mhux governattivi u networks speċjalizzati jista' jiġi eżentat mill-prinċipju ta’ tnaqqis gradwali.
   3.   Il-kontributi finanzjarji mill-Komunità jistgħu, fejn jixraq, minħabba n-natura tal-għan li għandu jinkiseb, jinkludu finanzjament konġunt mill-Komunità u Stat Membru wieħed jew aktar jew mill-Komunità u l-awtoritajiet kompetenti tal-pajjiżi parteċipanti l-oħra. F' dan il-każ, il-kontribut Komunitarju m'għandux jaqbeż il-50 %, ħlief f'każijiet ta’ utilità eċċezjonali, fejn il-kontribut Komunitarju m'għandux jaqbeż is-70 %. Dawn il-kontributi Komunitarji jistgħu jingħataw lil korp pubbliku jew korp mhux governattiv, li ma jkunx jopera bi qliegħ u jkun indipendenti mill-industrija, il-kummerċ u n-negozju jew interessi konfliġġenti oħrajn, u li bħala l-għan ewlieni tiegħu jkun isegwi wieħed jew iżjed mill-objettivi tal-Programm, magħżul permezz ta’ proċedura trasparenti mill-Istat Membru jew l-awtorità kompetenti kkonċernata u bil-qbil tal-Kummissjoni.
   4.   Il-kontributi finanzjarji mill-Komunità jistgħu wkoll jingħataw fil-forma ta’ somma globali u finanzjament b'rata fissa fejn dan jaqbel għan-natura tal-azzjonijiet konċernati. Għal kontributi finanzjarji bħal dawn il-limiti perċentwali stipulati fil-paragrafi 1 u 3 m'għandhomx japplikaw, minkejja li xorta waħda jinħtieġ ko-finanjzament.
   Artikolu 5
   Assistenza teknika u amministrattiva
   1.   L-allokazzjoni finanzjarja tal-Programm tista’ tkopri wkoll l-ispejjeż relatati ma’ attivitajiet ta’ tħejjija, superviżjoni, kontroll, verifika u valutazzjoni, meħtieġa direttament għat-tmexxija tal-Programm u t-twettiq ta’ l-għanijiet tiegħu, b’mod partikolari studji, laqgħat, azzjonijiet ta’ tagħrif u pubblikazzjoni, spejjeż marbuta ma’ netwerks ta’ l-informatika li jiffokaw fuq l-iskambju ta’ tagħrif, flimkien ma’ kull spiża ta’ assistenza teknika u amministrattiva oħra li l-Kummissjoni tista’ tirrikorri għaliha għat-tmexxija tal-Programm.
   2.   L-allokazzjoni finanzjarja tista' tkopri wkoll l-ispejjeż ta’ assistenza teknika u amministrattiva meħtieġa biex tiġi żgurata t-transizzjoni bejn il-Programm u l-miżuri adottati skond id-Deċiżjoni Nru 1786/2002/KE. Jekk meħtieġ, l-approprjazzjonijiet jistgħu ma jiddaħħlux fil-baġit lil hinn mill-2013 biex jiġu koperti spejjeż simili, sabiex jippermettu t-tmexxija ta’ azzjonijiet li jkunu għadhom ma ntemmewx sal-31 ta’ Diċembru 2013.
   Artikolu 6
   Metodi ta’ implimentazzjoni
   Azzjonijiet sabiex jintlaħqu l-miri u l-għanijiet stabbiliti fl-Artikolu 2 għandhom jużaw bis-sħiħ il-metodi xierqa disponibbli ta’ l-implimentazzjoni, inklużi partikolarment:

               (a)

               implimentazzjoni diretta jew indiretta mill-Kummissjoni fuq bażi ċentralizzata; u

               (b)

               ġestjoni konġunta ma’ għaqdiet internazzjonali, fejn xieraq.

         Artikolu 7
   Implimentazzjoni tal-Programm
   1.   Il-Kummissjoni għandha tiżgura l-implimentazzjoni, f'kooperazzjoni mill-qrib ma’ l-Istati Membri, ta’ l-azzjonijiet u l-miżuri stipulati fil-Programm skond l-Artikoli 3 u 8.
   2.   Il-Kummissjoni u l-Istati Membri għandhom jieħdu azzjoni xierqa, fl-oqsma ta’ kompetenza rispettiva tagħhom, biex tiġi żgurata t-tmexxija effiċjenti tal-Programm u biex jiġu żviluppati mekkaniżmi fil-livell tal-Komunità u ta’ l-Istati Membri biex jinkisbu l-għanijiet tal-Programm. Huma għandhom jiżguraw li tiġi pprovduta l-informazzjoni adatta dwar l-azzjonijiet appoġġati mill-Programm u li tinkiseb il-parteċipazzjoni adatta.
   3.   Għall-kisba ta’ l-għanijiet tal-Programm, il-Kummissjoni, f’kooperazzjoni mill-qrib ma’ l-Istati Membri ser:

               (a)

               tfittex li tikseb il-komparabbiltà tad-data u l-informazzjoni, u l-kompatibbiltà u l-interoperabbiltà tas-sistemi u n-netwerks għall-iskambju ta’ data u informazzjoni dwar is-saħħa; u

               (b)

               tiżgura l-kooperazzjoni u l-komunikazzjoni meħtieġa maċ-Ċentru Ewropew għall-Prevenzjoni u l-Kontroll tal-Mard u aġenziji Ewropej rilevanti oħrajn sabiex tagħmel l-aħjar użu mill-fondi Komunitarji.

         4.   Fl-implimentazzjoni tal-Programm, il-Kummissjoni, flimkien ma’ l-Istati Membri, għandha tiżgura l-konformità mad-dispożizzjonijiet legali rilevanti kollha dwar il-protezzjoni tad-data personali u, fejn xieraq, l-introduzzjoni ta’ mekkaniżmi biex tiġi żgurata l-konfidenzjalità u s-sikurezza ta’ tali data.
   Artikolu 8
   Miżuri ta’ implimentazzjoni
   1.   Il-miżuri meħtieġa għall-implimentazzjoni ta’ din id-Deċiżjoni marbuta mal-kwistjonijiet t'hawn taħt għandhom jiġu adottati skond il-proċedura msemmija fl-Artikolu 10(2):

               (a)

               il-pjan ta’ ħidma annwali għall-implimentazzjoni tal-Programm, li jistabbilixxi:

                           (i)

                           prijoritajiet u azzjonijiet li għandhom jitwettqu, inklużi l-allokazzjoni ta’ riżorsi finanzjarji;

                           (ii)

                           kriterji għall-perċentwali tal-kontribut finanzjarju tal-Komunità, inklużi kriterji għall-valutazzjoni dwar jekk l-utilità eċċezzjonali tapplikax jew le;

                           (iii)

                           l-arranġamenti għall-implimentazzjoni ta’ strateġiji u azzjonijiet konġunti msemmija fl-Artikolu 9;

               (b)

               kriterji ta’ għażla, għoti u kriterji oħrajn għall-kontribut finanzjarju għall-azzjonijiet tal-Programm skond l-Artikolu 4.

         2.   Kwalunkwe miżura oħra meħtieġa għall-implimentazzjoni ta’ din id-Deċiżjoni għandha tiġi adottata skond il-proċedura msemmija fl-Artikolu 10(3).
   Artikolu 9
   Strateġiji u azzjonijiet konġunti
   1.   Sabiex jiżguraw livell għoli ta’ ħarsien tas-saħħa tal-bniedem fid-definizzjoni u l-implimentazzjoni tal-politika u attivitajiet Komunitarji kollha u sabiex tiġi promossa l-integrazzjoni tal-politika tas-saħħa f'politika oħra, l-għanijiet tal-Programm jistgħu jiġu implimentati bħala strateġiji konġunti u azzjonijiet konġunti billi jinħolqu rabtiet mal-Programmi, azzjonijiet u fondi Komunitarji rilevanti.
   2.   Il-Kummissjoni għandha tiżgura s-sinerġija ottimali tal-Programm ma’ programmi, azzjonijiet u fondi Komunitarji oħrajn.
   Artikolu 10
   Il-Kumitat
   1.   Il-Kummissjoni għandha tkun assistita minn Kumitat (minn hawn 'il quddiem imsejjaħ “il-Kumitat”).
   2.   Fejn issir referenza għal dan il-paragrafu, għandhom japplikaw l-Artikoli 4 u 7 tad-Deċiżjoni 1999/468/KE, filwaqt li jitqiesu d-dispożizzjonijiet ta’ l-Artikolu 8 tagħha.
   Il-perijodu stipulat fl-Artikolu 4(3) tad-Deċiżjoni 1999/468/KE għandu jiġi stabbilit għal xahrejn.
   3.   Fejn issir referenza għal dan il-paragrafu, għandhom japplikaw l-Artikoli 3 u 7 tad-Deċiżjoni 1999/468/KE, filwaqt li jitqiesu d-dispożizzjonijiet ta’ l-Artikolu 8 tagħha.
   Artikolu 11
   Parteċipazzjoni ta’ pajjiżi terzi
   Il-Programm għandu jkun miftuħ għall-parteċipazzjoni ta':

               (a)

               pajjiżi EFTA/ŻEE skond il-kondizzjonijiet stabbiliti fil-Ftehim taż-ŻEE; u

               (b)

               pajjiżi terzi, partikolarment pajjiżi li għalihom tapplika l-Politika ta-Viċinat Ewropew, pajjiżi applikanti, kandidati jew li ser jaderixxu ma’ l-Unjoni Ewropea, u l-pajjiżi Balkani tal-punent inklużi fil-proċess ta’ stabilizzazzjoni u assoċjazzjoni, skond il-kondizzjonijiet stipulati fil-ftehim bilaterali jew multilateral rispettivi li jistabbilixxu l-prinċipji ġenerali għall-parteċipazzjoni tagħhom fi programmi Komunitarji.

         Artikolu 12
   Kooperazzjoni internazzjonali
   Matul l-implimentazzjoni tal-Programm, relazzjonijiet u kooperazzjoni ma’ pajjiżi terzi li mhumiex jieħdu sehem fil-Programm u organizzazzjonijiet internazzjonali rilevanti, b'mod partikolari d-WHO, għandhom jiġu mħeġġa.
   Artikolu 13
   Monitoraġġ, evalwazzjoni u tixrid tar-riżultati
   1.   Il-Kummissjoni, f'kooperazzjoni mill-qrib ma’ l-Istati Membri, għandha tissorvelja l-implimentazzjoni tal-azzjonijiet tal-Programm fid-dawl ta’ l-għanijiet tiegħu. Hi għandha tirrapporta lill-Kumitat kull sena dwar l-azzjonijiet u l-proġetti kollha finanzjati permezz tal-Programm, u għandha żżomm lill-Parlament Ewropew u lill-Kunsill informati.
   2.   Fuq it-talba tal-Kummissjoni, li għandha tevita żieda disproporzjonata fil-piż amministrattiv tal-Istati Membri, l-Istati Membri għandhom jissottomettu kwalunkwe informazzjoni disponibbli dwar l-implimentazzjoni u l-impatt tal-Programm.
   3.   Il-Kummissjoni għandha tippreżenta lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni:

               (a)

               mhux aktar tard mill-31 ta’ Diċembru 2010, rapport t'evalwazzjoni interim estern u indipendenti dwar ir-riżultati miksuba fir-rigward ta’ l-għanijiet tal-Programm u l-aspetti kwalitattivi u kwantitattivi tal-implimentazzjoni tiegħu kif ukoll il-konsistenza u l-komplimentarjetà tiegħu ma’ programmi, azzjonijiet u fondi Komunitarji rilevanti oħrajn. Ir-rapport għandu b'mod partikolari jagħmilha possibbli li ssir valutazzjoni ta’ l-impatt tal-miżuri fuq il-pajjiżi kollha. Ir-rapport għandu jkun fih sommarju tal-konklużjonijiet ewlenin u għandu jkun akkompanjat b'rimarki mill-Kummissjoni;

               (b)

               mhux aktar tard mill-31 ta’ Diċembru 2011, Komunikazzjoni dwar il-kontinwazzjoni tal-Programm;

               (ċ)

               mhux aktar tard mill-31 ta Diċembru 2015, rapport ta’ evalwazzjoni ex-post estern u indipendenti li jkopri l-implimentazzjoni u r-riżultati tal-Programm.

         4.   Il-Kummissjoni għandha tqiegħed għad-dispożizzjoni tal-pubbliku r-riżultati tal-azzjonijiet meħuda skond din id-Deċiżjoni u għandha tiżgura t-tixrid tagħhom.
   Artikolu 14
   Tħassir
   Id-Deċiżjoni Nru 1786/2002/KE għandha tiġi mħassra b'effett mill-1 ta’ Jannar 2008.
   Il-Kummissjoni għandha tadotta kwalunkwe arranġament amministrattiv meħtieġ biex tiżgura t-tranżizzjoni bejn il-miżuri adottati skond id-Deċiżjoni Nru 1786/2002/KE u dawk implimentati skond il-Programm.
   Artikolu 15
   Dħul fis-seħħ
   Din id-Deċiżjoni għandha tidħol fis-seħħ fil-jum ta’ wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.

      Magħmula fi Strasburgu, 23 ta’ Ottubru 2007.

            Għall-Parlament Ewropew

            Il-President

         H.-G. PÖTTERING

            Għall-Kunsill

            Il-President

         M. LOBO ANTUNES

      (1)  ĠU C 88, 11.4.2006, p. 1.

      (2)  ĠU C 192, 16.8.2006, p. 8.

      (3)  Opinjoni tal-Parlament Ewropew tas-16 ta’ Marzu 2006 (ĠU C 291 E, 30.11.2006, p. 372), Pożizzjoni Komuni tal-Kunsill tat-22 ta’ Marzu 2007 (ĠU C 103 E, 8.5.2007, p. 11) u Pożizzjoni tal-Parlament Ewropew ta’ l-10 ta’ Lulju 2007 (għadha mhux pubblikata fil-Ġurnal Uffiċjali). Deċiżjoni tal-Kunsill tad-9 ta’ Ottubru 2007.

      (4)  ĠU L 271, 9.10.2002, p. 1. Id-Deċiżjoni kif emendata bid-Deċiżjoni Nru 786/2004/KE (ĠU L 138, 30.4.2004, p. 7).

      (5)  ĠU L 142, 30.4.2004, p. 1.

      (6)  Deċiżjoni Nru 1926/2006/KE tal-Parlament Ewropew u tal-Kunsill (ĠU L 404, 30.12.2006, p. 39).

      (7)  ĠU C 146, 22.6.2006, p. 1.

      (8)  ĠU C 139, 14.6.2006, p. 1.

      (9)  ĠU L 184, 17.7.1999, p. 23. Deċiżjoni kif emendata bid-Deċiżjoni 2006/512/KE (ĠU L 200, 22.7.2006, p. 11).

      ANNESS
      Azzjonijiet imsemmija fl-Artikolu 2(2)
      1.   Titjib tas-sigurtà tas-saħħa taċ-ċittadini
      1.1.   Protezzjoni taċ-ċittadini kontra t-theddid għas-saħħa
      1.1.1.   L-iżvilupp ta’ strateġiji u mekkaniżmi għall-prevenzjoni, l-iskambju ta’ informazzjoni dwar u r-rispons għat-theddid tas-saħħa minn mard li jittieħed u minn dak li ma jitteħidx, u theddid tas-saħħa minn sorsi fiżiċi, kimiċi jew bioloġiċi, li jinkludu atti ta’ rilaxx deliberat; it-teħid ta’ azzjoni biex tiġi żgurata l-kooperazzjoni dijanjostika ta’ kwalità għolja bejn il-laboratorji ta’ l-Istati Membri; l-appoġġ għall-ħidma ta’ laboratorji eżistenti li jwettqu ħidma b'rilevanza għall-Komunità; il-ħidma dwar l-istabbiliment ta’ netwerk ta’ laboratorji ta’ referenza Komunitarji.
      1.1.2.   L-appoġġ għall-iżvilupp ta’ linji politiċi ta’ prevenzjoni, tilqim u immunizzazzjoni; titjib tas-sħubiji, netwerks, għodod u sistemi ta’ rappurtaġġ dwar l-istatus ta’ immunizzazzjoni u monitoraġġ ta’ ġrajjiet avversi.
      1.1.3.   L-iżvilupp tal-kapaċità u l-proċeduri ta’ ġestjoni ta’ riskju; it-titjib tat-tħejjija u l-ippjanar għall-emerġenzi tas-saħħa, inkluż it-tħejjija ta’ reazzjonijiet koordinati internazzjonali u ta’ l-UE għall-emerġenzi tas-saħħa; l-iżvilupp ta’ proċeduri ta’ komunikazzjoni ta’ riskju u ta’ konsultazzjoni dwar kontro-miżuri.
      1.1.4.   Il-promozzjoni tal-kooperazzjoni u t-titjib tal-kapaċità u l-assi ta’ reazzjoni eżistenti, li jinkludu tagħmir protettiv, faċilitajiet ta’ iżolazzjoni u laboratorji mobbli biex jiġu skjerati b'mod rapidu f'emerġenzi.
      1.1.5.   L-iżvilupp ta’ strateġiji u proċeduri għat-tfassil, it-titjib tal-kapaċità ta’ intervent, it-twettiq ta’ eżerċizzji u testijiet, il-valutazzjoni u r-reviżjoni ta’ pjanijiet ta’ kontinġenza ġenerali u ta’ pjanijiet speċifiċi ta’ emerġenzi tas-saħħa u l-interoperabbiltà tagħhom bejn l-Istati Membri.
      1.2.   Titjib tas-sigurtà taċ-ċittadini
      1.2.1.   L-appoġġ u t-titjib tal-konsulenza xjentifika u l-valutazzjoni tar-riskji permezz tal-promozzjoni ta’ l-identifikazzjoni bikrija tar-riskji; l-analiżi ta’ l-impatt potenzjali tagħhom; l-iskambju ta’ informazzjoni dwar il-perikolu u l-espożizzjoni; u t-trawwim ta’ approċċi integrati u armonizzati.
      1.2.2.   L-għajnuna sabiex jissaħħu s-sigurtà u l-kwalità ta’ organi u sustanzi ta’ oriġini umana, demm u derivati tad-demm; il-promozzjoni tad-disponibbiltà, l-intraċċar u l-aċċessibbiltà tagħhom għall-użu mediku filwaqt li jiġu rispettati r-responsabbiltajiet ta’ l-Istati Membri kif imniżżla fl-Artikolu 152(5) tat-Trattat.
      1.2.3.   Il-promozzjoni ta’ miżuri biex tittejjeb is-sigurtà tal-pazjenti permezz ta’ kura tas-saħħa ta’ kwalità għolja u sigura, inkluż rigward ir-reżistenza għal antibijotiċi u infezzjonijiet li jittieħdu mill-isptar.
      2.   Il-promozzjoni tas-saħħa
      2.1.   It-trawwim ta’ stil ta’ ħajja aktar san u t-tnaqqis ta’ l-inugwaljanzi fis-saħħa
      2.1.1.   Il-promozzjoni ta’ inizjattivi biex jiżdiedu s-snin ta’ ħajja sana u l-promozzjoni ta’ xjuħija sana; is-sostenn ta’ miżuri għall-promozzjoni u esplorazzjoni ta’ l-impatt tas-saħħa fuq il-produttività u l-parteċipazzjoni fid-dinja tax-xogħol bħala kontribut lejn it-twettiq tal-miri ta’ Lisbona; miżuri ta’ sostenn biex jiġu studjat l-impatt tas-saħħa ta’ linji politiċi oħrajn.
      2.1.2.   L-appoġġ għal inizjattivi li jidentifikaw il-kawżi ta', jindirizzaw u jnaqqsu l-inugwaljanzi tas-saħħa fi ħdan u bejn l-Istati Membri, inklużi dawk dwar id-differenzi bejn is-sess sabiex jikkontribwixxu għall-prosperità u l-koeżjoni; il-promozzjoni ta’ investiment fis-saħħa f'kooperazzjoni ma’ linji politiċi u Fondi Komunitarji oħrajn; it-titjib tas-solidarjetà bejn sistemi nazzjonali tas-saħħa billi tiġi appoġġjata l-kooperazzjoni dwar kwistjonijiet ta’ kura transkonfini u l-mobilità tal-pazjenti u tal-professjonisti tal-kura tas-saħħa.
      2.2.   Il-promozzjoni ta’ mod ta’ ħajja aktar sana u t-tnaqqis ta’ mard u korrimenti maġġuri billi jiġu ttrattati l-fatturi determinanti tas-saħħa.
      2.2.1.   L-indirizzar ta’ fatturi determinanti tas-saħħa għall-promozzjoni u t-titjib tas-saħħa fiżika u mentali, il-ħolqien ta’ ambjenti ta’ sostenn għal stili ta’ ħajja sani u l-prevenzjoni ta’ mard; it-teħid ta’ azzjoni fuq fatturi ewlenin bħan-nutrizzjoni u l-attività fiżika u s-saħħa sesswali, u dwar fatturi determinanti marbuta mal-vizzji bħat-tipjip, l-alkoħol u d-drogi illegali u farmaċewtiċi wżati b'mod mhux xieraq, b'iffokar fuq ambjenti ewlenin bħall-edukazzjoni u l-post tax-xogħol u ċ-ċiklu ta’ matul il-ħajja.
      2.2.2.   Il-promozzjoni ta’ azzjonijiet dwar il-prevenzjoni ta’ mard maġġuri ta’ importanza partikolari minħabba fil-piż ġenerali tal-mard fil-Komunità, u dwar mard rari, fejn azzjoni Komunitarja tista' tipprovdi valur miżjud sinifikanti lill-isforzi nazzjonali billi tittratta l-fatturi tagħhom.
      2.2.3.   L-indirizzar ta’ l-effetti fuq is-saħħa ta’ fatturi determinanti ambjentali aktar mifruxa, b'mod partikulari l-kwalità tal-arja ta’ ġewwa u l-espożizzjoni għal sustanzi kimiċi tossiċi fejn dawn m'humiex indirizzati minn inizjattivi oħrajn tal-Komunità, u fatturi determinanti soċjo-ekonomiċi aktar mifruxa.
      2.2.4.   Il-promozzjoni ta’ azzjonijiet għat-tnaqqis ta’ inċidenti u korrimenti.
      3.   Il-ħolqien u t-tixrid ta’ informazzjoni u għarfien dwar is-saħħa.
      3.1.   L-iskambju ta’ għarfien u l-aħjar prattika.
      3.1.1.   L-iskambju ta’ għarfien u l-aħjar prattika dwar kwistjonijiet ta’ saħħa fi ħdan il-kamp ta’ applikazzjoni tal-Programm.
      3.1.2.   Is-sostenn għal koperazzjoni biex jisseddqu l-aħjar prattiċi fost l-Istati Membri, inkluż, fejn xieraq, is-sostenn tan-netwerks Ewropej ta’ referenza.
      3.2.   Ġbir, analiżi u tixrid ta’ informazzjoni dwar is-saħħa
      3.2.1.   L-iżvilupp ulterjuri ta’ sistema ta’ monitoraġġ tas-saħħa sostenibbli b'mekkaniżmi għal ġbir ta’ data komparattiva u informazzjoni, b'indikaturi adatti jiġu żġurati koordinazzjoni xierqa u monitoraġġ t'inizjattivi tal-Komunità dwar reġistri dwar il-kanċer li jkunu bbażati fost affarijiet oħra fuq id-data miġbura bl-implimentazzjoni tar-rakkomandazzjoni tal-Kunsill tat-2 ta’ Diċembru 2003 rigward screening għall-kanċer (1); il-ġabra ta’ data dwar l-istatus u l-linji politiċi tas-saħħa; l-iżvilupp, mal-Programm Komunitarju ta’ l-Istatistika, ta’ l-element statistiku ta’ din is-sistema.
      3.2.2.   L-iżvilupp ta’ mekkaniżmi għall-analiżi u t-tixrid, li jinkludu rapporti Komunitarji tas-saħħa, il-portal tas-Saħħa u l-konferenzi; il-provvediment ta’ tagħrif liċ-ċittadini, lill-partijiet konċernati u lil dawk li jfasslu l-linji politiċi, l-iżvilupp ta’ mekkaniżmi ta’ konsultazzjoni u l-proċessi ta’ parteċipazzjoni; ir-rapporti regolari dwar l-Istatus tas-Saħħa fl-Unjoni Ewropea msejjes fuq id-data u l-indikaturi kollha, inkluża analiżi kwalitattiva u kwantitattiva.
      3.2.3.   Il-Provvista ta’ Analiżi u għajnuna teknika għall-iżvilupp jew implimentazzjoni ta’ politika jew leġiżlazzjoni relatati mal-kamp ta’ applikazzjoni tal-Programm.

         (1)  ĠU L 327, 16.12.2003, p. 34.

      DIKJARAZZJONI TRILATERALI FIR-RIGWARD TAT-TIENI PROGRAMM TA' AZZJONI KOMUNITARJA FIL-QASAM TAS-SAĦĦA PUBBLIKA 2008-2013
      Il-Parlament Ewropew, il-Kunsill u l-Kummissjoni:

                  —

                  huma ta' l-istess fehma li t-tieni programm ta' azzjoni Komunitarja fil-qasam tas-saħħa (2008-2013) għandu jingħata mezzi finanzjarji li jippermettu l-implimentazzjoni sħiħa tiegħu;

                  —

                  ifakkru fl-Artikolu 37 tal-Ftehim Interistituzzjonali dwar dixxiplina baġitarja u ġestjoni finanzjarja soda (1), skond liema l-awtorità baġitarja u l-Kummissjoni jintrabtu li ma jiskorrux b'aktar minn 5 % ta' l-ammont previst, sakemm ma jinqalgħux ċirkustanzi ġodda, oġġettivi u dejjiema li għalihom jingħataw raġunijiet speċifiċi. Kull żieda li tirriżulta minn tali varjazzjoni trid tibqa' fi ħdan il-limitu massimu eżistenti għall-intestatura kkonċernata;

                  —

                  jiddikjaraw ir-rieda tagħhom li jivvalutaw b'mod korrett il-ħtiġijiet u ċ-ċirkustanzi speċifiċi tal-programm fil-qasam tas-saħħa, fil-qafas tal-proċedura baġitarja annwali.

         (1)  ĠU C 139, 14.6.2006, p. 1.

      DIKJARAZZJONI TAL-KUMMISSJONI

                  1.

                  Fl-24 ta' Mejju 2006, il-Kummissjoni għamlet proposta emendata għat-tieni Programm ta' azzjoni Komunitarja fil-qasam tas-Saħħa (2007-2013) (1). Fl-Artikolu 7, l-ammont ta' referenza tal-programm kien propost li jkun ta' EUR 365,6 miljun għal perijodu li jibda mill-2007 u li jispiċċa fl-2013.

                  2.

                  Minħabba dewmien fil-proċedura leġiżlattiva, fit-23 ta' Marzu 2007, il-Kummissjoni infurmat lill-Awtorità tal-Baġit li l-bidu tal-programm ġdid ta' Saħħa Pubblika ser ikollu jkun pospost għas-sena baġitarja 2008 (2). Bħala konsegwenza, il-pakkett tal-programm ġdid ta' Saħħa Pubblika 2008 -2013 irid ikun aġġustat għal livell ta' EUR 321,5 miljun.

                  3.

                  L-ammont ta' EUR 44,1 miljun ser jintuża fis-sena baġitarja 2007 għall-programm kurrenti ta' Saħħa Pubblika (3) sabiex tkun żgurata kontinwità massima ta' l-azzjonijiet dwar is-Saħħa Pubblika. Għalhekk, il-pakkett kollu għall-azzjonijiet għas-Saħħa Pubblika iffinanzjati mill-programmi għal perijodu 2007-2013 ilaħħaq EUR 365,6 miljun.

         (1)  COM(2006) 234.

         (2)  COM(2007) 150.

         (3)  Deċiżjoni Nru 1786/2002/KE tal-Parlament Ewropew u tal-Kunsill tat-23 ta' Settembru 2002 li tadotta programm ta' azzjoni Komunitarja fil-qasam tas-Saħħa Pubblika (2003-2008) (ĠU L 271, 9.10.2002, p. 1).


title: Id-Deċiżjoni ta' l-Aġenzija Ambjentali Ewropea tal-20 ta' Marzu 2000 li tistabbilixxi kodiċi ta' mġieba amministrattiva tajba għall-Aġenzija.

text:
Avviż Legali Importanti

|

32000D0529

Official Journal L 216 , 26/08/2000 P. 0015 - 0019

		Id-Deċiżjoni ta' l-Aġenzija Ambjentali Ewropeatal-20 ta' Marzu 2000li tistabbilixxi kodiċi ta' mġieba amministrattiva tajba għall-Aġenzija.(2000/529/KE)L-AĠENZIJA AMBJENTALI EWROPEA,Wara li kkunsidrat id-dispożizzjonijiet dwar il-ftuħ fit-Trattat t'Amsterdam, u partikolarment l-Artikolu 1 tat-Trattat fl-Unjoni Ewropea u l-Artikolu 21 tat-Trattat tal-KE,Wara li kkunsidraw l-inizjattiva meħuda minn Roy Perry, rapporteur għar-rapport tal-Kumitat dwar Petizzjonijiet fuq attivitajiet tiegħu stess fl-1996-19971 [1], għas-sejħa tal-kodiċi ta' mġieba amministrattiva tajba,Wara li kkunsidraw ir-resoluzzjoni tal-Parlament Ewropew tas-16 ta' Lulju tal-1998 dwar ir-Rapport Annwali dwar attivitajiet tal-Ombudsman Ewropew fl-1997 (C4-0270/98) [2],Wara li kkunsidraw l-inkjesta inizjattiva tal-Ombudsman Ewropew stess għall-eżistenza u aċċess pubbliku, fl-istituzzjonijiet differenti tal-Komunita u korpi, ta' kodiċi ta' mġieba amministrattiva tajba għal uffiċjali u r-relazzjonijiet tagħhom mal-pubbliku,Wara li kkunsidraw ir-resoluzzjoni tal-Parlament Ewropew tas-15 t'April tal-1999 dwar ir-Rapport Annwali dwar attivitajiet tal-Ombudsman Ewropew fl-1998 (C4-0138/99).Wara li kkunsidraw l-kodiċi eżistenti ta' kondotta li jittratta aċċess pubbliku għad-dokumenti tal-Kummissjoni, miġbura f'Deċiżjoni 94/90/ECSC, KE, Euratom [3].Billi t-Trattat ta' Amsterdam espliċitament introduċa il-kunċett tal-ftuħ fit-Trattat dwar l-Unjoni Ewropea, billi ddikjara li jimmarka stadju ġdid fil-proċess ta' ħolqien ta' unjoni iktar qrib f'liema deċiżjonijiet huma meħuda kemm jista' jkun possibli bil-miftuħ u mill-iktar qrib lejn iċ-ċittadin;Billi l-Kummissjoni Ewropea daqstant timmira għalli tirriforma l-proċeduri tal-amministrazzjoni tal-Komunità biex timplimenta bis-sħiħ dan il-kunċett;Billi, sabiex iġġib l-amministrazzjoni iktar qrib lejn iċ-ċittadini u biex tiggarantixxi kwalita' aħjar t'amministrazzjoni, għandu jkun addottat kodiċi li jiġbor il-prinċipji bażiċi ta' mġieba amministrattiva tajba għall-uffiċjali meta jitrattaw mal-pubbliku;Billi ċertu kodiċi hu ta' użu għaż-żewġ uffiċjali, peress li jinfurmhom b'mod dettaljat tar-regolamenti li huma għandhom isegwu meta jitrattaw mal-pubbliku, u ċ-ċittadini, peress li ser jipprovdilhom informazzjoni fuq il-livell ta' kondotta li huma intitolati li jistennew fit-trattamenti ma' l-amministrazzjonijiet tal-Komunità.Billi ċertu kodiċi jista' jkun effiċjenti biss jekk ikun dokument b'aċċess għaċ-ċittadini, u għalhekk fil-forma ta' deċiżjoni bħal dik id-Deċiżjoni imsemmija hawn fuq dwar aċċess pubbliku għad-dokumenti tal-Kummissjoni;Billi, fir-riżoluzzjonijiet tiegħu Ċ4-0270/98 u Ċ4-0138/99, il-Parlament laqa' l-inizjattiva għal kodiċi ta' mġieba ammministrattiva tajba għall-istituzzjonijiet u korpi Ewropej, u saħaq l-ħtieġa urġenti li jippreskrivi ċertu kodiċi mill-iktar fis possibli;Billi l-Parlament saħaq bl-istess mod l-importanza għal ċertu kodiċi li jkun identiku kemm jista' jkun possibli għall-istituzzjonijiet Ewropej kollha, li jkun aċċessibli għaċ-ċittadini Ewropej kollha, u li jkun ippublikat fil-Ġurnal Uffiċjali;B'kunsiderazzjoni wkoll għall-bażi legali speċifika ta' kondotta ir-Regolament tal-Kunsill (KEE) Nru. 1210/90 dwar it-twaqqif tal-Aġenzija Ambjentali Ewropea u informazzjoni Ewropea u xibka t'osservazzjoni. Regolament li kien emendat mir-Regolament tal-Kunsill (KE) Nru. 933/1999 tad-29 t'April tal-1999, partikolarment l-Artikolu 17: "L-impjegati tal-Aġenzija għandhom ikunu suġġetti għar-Regolamenti u Regoli applikabbli għall-uffiċjali kollha u impjegati oħra tal-Komunitajiet Ewropej", ir-"Regolamenti tal-Impjegati u l-Kundizzjonijiet ta' Mpieg u impjegati oħra tal-Komunitajiet Ewropej" u d-Deċiżjoni tal-Bord t'Amministrazzjoni tal-Aġenzija Ambjentali Ewropea dwar aċċess pubbliku għad-dokumenti tal-EAA tal-21 ta' Marzu 1997 [4];Waqt li jikkunsidra għalhekk li jkun aħjar li tistabbilixxi kodiċi li jiggverna l-prinċipji ta' mġieba amministrattiva tajba li l-impjegati membri tal-EAA għandhom jirrispettaw fir-relazzjonijiet tagħhom mal-pubbliku, u li tagħmel dan il-kodiċi disponibbli,IDDEĊIEDA DAN LI ĠEJ:Artikolu 1Dispożizzjonijiet ġeneraliFir-relazzjonijiet tagħhom mal-pubbliku, l-impjegati tal-Aġenzija Ambjentali Ewropea għandhom jirrispettaw il-prinċipji li huma preskritti f'din id-Deċiżjoni u li jikkostitwixxu l-Kodiċi ta' mġieba amministrattiva tajba, minn hawn il-quddiem referita bħala "il-Kodiċi".Artikolu 2Skop personali għal applikazzjoni1. Il-Kodiċi japplika għall-uffiċjali kollha u impjegati oħra li għalihom ir-Regolamenti tal-impjegati u l-kundizzjonijiet ta' mpieg ta' impjegati oħra japplikaw, fir-relazzjonijiet tagħhom mal-pubbliku. Minn hawn il-quddiem it-termini uffiċjali tirreferi kemm għall-uffiċjali u kemm għall-impjegati l-oħra.2. L-Aġenzija Ambjentali Ewropea ser tieħu l-miżuri meħtieġa biex tassigura li d-dispożizzjonijiet preskritti f'dan il-Kodiċi japplikaw ukoll għal persuni oħra li jaħdmu għaliha, bħal persuni impjegati minn kuntratti legali privati, esperti dwar is-sekondament minn servizzi ċivili nazzjonali u dawk li qed jitħarrġu.3. Il-pubbliku jirreferi għand persuni newtrali u legali, kemm jekk jgħixu jew kemm jekk ikollhom l-uffiċju reġistrat fi Stat Membru jew le.Artikolu 3Skop materjali għal applikazzjoni1. Dan il-Kodiċi jiġbor il-prinċipji ġenerali ta' mġieba amministrattiva tajba li japplikaw għar-relazzjonijiet kollha tal-uffiċjali tal-Aġenzija Ambjentali Ewropea mal-pubbliku, sakemm huma regolati minn dispożizzjonijiet speċifiċi.2. Il-prinċipji preskitti f'dan il-Kodiċi ma japplikax għar-relazzjonijiet bejn l-Aġenzija Ambjentali Ewropea u l-uffiċjali tagħha. Dawk ir-relazzjonijiet huma regolati minn Regolamenti tal-Impjegati.Artikolu 4LegalitàL-uffiċjal irid iġib ruħu skond il-liġi u japplika r-regolamenti u proċeduri preskritti fil-leġislattiva tal-Komunità. L-uffiċjal għandu partikolarment jieħu ħsieb li deċiżjonijiet li jaffettwaw id-drittijiet jew interessi ta' l-individwi ikollhom bażi fil-liġi u li l-kontenut tagħhom jaqbel mal-liġi.Artikolu 5Assenza ta' diskriminazzjoni1. Fit-trattament mar-rikjesti mill-pubbliku u fit-teħid ta' deċiżjonijiet, l-uffiċjal irid jassigura li l-prinċipju t'ugwaljanza fit-trattament hu rispettat. Membri mill-pubbliku li huma fl-istess sitwazzjoni ser ikunu trattati bl-istess manjiera.2. Jekk ikun hemm xi differenza fit-trattament, l-uffiċjal irid jassigura li jkun ġustifikat minn għan ta' fatturi relevanti tal-każ partikolari.3. L-uffiċjal għandu partikolarment jevita kull diskriminazzjoni mhux ġustifikata bejn membri tal-pubbliku bbażata fuq in-nazzjonalità, sess, razza jew oriġini etnika, reliġjon jew twemmin, diżabbiltà, eta', jew orjentazzjoni sesswali.Artikolu 6Proporzjonalità1. Meta jieħu deċiżjonijiet, l-uffiċjal irid jassigura li l-miżuri meħuda huma proporzjonali ma' l-għan segwit. L-uffiċjal irid partikolarment jevita li jirrestrinġi d-drittijiet taċ-ċittadini jew jimponi tariffi fuqhom, meta dawk ir-restrizzjonijiet jew tariffi m'humiex relatati b'mod raġonevoli ma' l-għan tal-azzjoni segwita.2. Meta jieħu deċiżjoni, l-uffiċjal irid isib bilanċ imparzjali bejn l-interessi ta' persuni privati u l-interess tal-pubbliku ġenerali.Artikolu 7Assenza t'abbuż ta' poterPoteri iridu jiġu eżerċitati biss għall-għanijiet li għalihom huma jkunu ngħataw mid-dispożizzjonijiet relevanti. L-uffiċjal irid partikolarment jevita li juża dawk il-poteri għall-għanijiet li m'għandhom l-ebda bażi fil-liġi jew li m'humiex motivati minn xi nteress pubbliku.Artikolu 8Imparzjalità u indipendenza1. L-uffiċjal irid ikun imparzjali u indipendenti. L-uffiċjal irid jastjeni minn kull azzjoni arbitrarja li tista' taffettwa ħażin lill-membri tal-pubbliku, kif ukoll minn kull trattament preferenzjali fuq kull bażi tkun xi tkun.2. L-uffiċjal ma jridx ikun iggwidat minn xi influwenza minn barra ta' kull tip; inkluż influwenzi politiċi, jew minn interess personali.3. L-uffiċjal irid jastjeni milli jkun involut meta jieħu deċiżjoni fuq fattur li jikkonċerna l-interessi tiegħu jew tagħha, jew dawk tal-familja tiegħu jew tagħha, qraba, ħbieb u konoxxenti.Artikolu 9OġġettivitàMeta jieħu id-deċiżjonijiet, l-uffiċjal irid jikkunsidra l-fatturi relevanti u jagħti lil kull wieħed minnhom l-importanza ġusta tiegħu fid-deċiżjoni, filwaqt li jeskludi minn kunsiderazzjoni kull element irrelevanti.Artikolu 10Pretensjonijiet leġittimi u konsistenza1. L-uffiċjal irid ikun konsistenti fl-imġieba amministrattiva tiegħu kif ukoll ma'l-azzjoni amministrattiva tal-Aġenzija Ambjentali Ewropea. L-uffiċjal irid isegwi l-prattiċitajiet amministrattivi normali tal-Istituzzjoni, sakemm ikun hemm bażi leġittmi biex iwarrab minn dawk il-prattiċitajiet f'xi każ individwali.2. L-uffiċjal irid jirrispetta l-pretensjonijiet leġittima u raġonevoli li membri tal-pubbliku ikollhom fid-dawl ta' kif l-Aġenzija Ambjentali Ewropea kienet ġabet ruħha fil-passat.Artikolu 11ĠustizzjaL-uffiċjal irid jattwa b'ġustizzja u bir-raġuni.Artikolu 12Korteżija1. L-uffiċjal irid ikun ħerqan li jagħti servizz, irid ikun korrett, jitratta in-nies b'korteżija u jrid jkun aċċessibli għall-pubbliku. Meta jwieġeb korrispondenza, sejħiet tat-telefon u posta bl-internet, l-uffiċjal irid jipprova kemm jista' jkun possibli jkun ta' għajnuna u li jwieġeb għad-domandi li jkunu mistoqsija.2. Jekk l-uffiċjal ma jkunx resposabbli għall-fattur konċernat, hu jew hi iridu jidderieġu liċ-ċittadin għand l-uffiċjal xieraq.3. Jekk isir żball li jaffettwa negattivament id-drittijiet jew interessi ta' membru mill-pubbliku, l-uffiċjal irid jagħmel apoloġija għal dan.Artikolu 13Jirrispondi ittri fil-lingwa taċ-ċittadin.L-uffiċjal irid jassigura li kull ċittadin tal-Unjoni jew kull membru tal-pubbliku li jikteb lill-Aġenzija Ambjentali Ewropea f'waħda mill-lingwi tat-Trattat jirċievi risposta fl-istess lingwa.Artikolu 14Għarfien tal-irċevuta u ndikazzjoni tal-uffiċjal kompetenti1. Kull ittra jew ilment lill-Istituzzjoni ser jirċievi rikonoxximent tal-irċevuta fi żmien ħmistax-il ġurnata, minbarra jekk risposta sostantiva tista' tintbgħat f'dak il-perjodu.2. Ir-risposta jew rikonoxximent tal-irċevuta irid jindika l-isem u n-numru tat-telefon tal-uffiċjal li qed jitratta l-fatt, kif ukoll is-servizz li għalih hu jew hi jappartjeni.3. L-ebda għarfien tal-irċevuta u l-ebda risposta m'hemm bżonn jintbgħatu f'każi fejn ittri jew ilmenti huma abbusivi minħabba n-numru eċċessiv tagħhom jew minħabba ir-repetizzjoni tagħhom jew li jkunu bla punt.Artikolu 15Obbligazzjoni għal trasferiment għas-servizz tal-Istituzzjoni1. Jekk ittra jew ilment lill-Aġenzija Ambjentali Ewropea hi indirizzata jew trażmessa fi programm jew unit li m'għandux kompetenza biex jittrattha, is-servizzi tiegħu iridu jassiguraw li l-fajl hu trasferit mingħajr dewmien lis-servizz kompetenti tal-Aġenzija Ambjentali Ewropea.2. Is-servizz li oriġinarjament irċieva l-ittra jew ilment għandu jinnotifika lill-awtur ta' dan it-trasferiment u għandu jindika l-isem u n-numru tat-telefon tal-uffiċjal li lilu l-fajl ikun mgħoddi.3. Jekk ittra jew ilment lill-Aġenzija Ambjentali Ewropea hi ndirizzata għal liema Aġenzija Ambjentali Ewropea m'hix kompetenti biex titratta mas-servizzi tagħha trid tassigura li l-ittra hi trasferita lill-korp Ewropew kompetenti u tinforma lil min bagħat dan li l-fajl kien mgħoddi.Artikolu 16Dritt li jkun mismugħ u biex jagħmel dikjarazzjonijiet1. F'każi fejn id-drittijiet jew interessi ta' individwi huma involuti, l-uffiċjal irid jassigura li, f'kull stadju ta' proċedura tat-teħid tad-deċiżjoni, id-drittijiet ta' difiża jkunu rispettati.2. Kull membru tal-pubbliku għandu jkollu d-dritt, f'każi fejn deċiżjoni li taffettwa d-drittijiet jew l-interessi tiegħu trid tittieħed biex jissottometti kummenti bil-miktub u, meta meħtieġ, li jippreżenta osservazzjonijiet bil-fomm qabel ma tittieħed id-deċiżjoni.Artikolu 17Limitu raġonevoli ta' żmien biex jittieħdu d-deċiżjonijiet1. L-uffiċjal irid jassigura li deċiżjoni fuq kull talba jew ilment lill-Istituzzjoni hi meħuda fi żmien limitat raġonevoli, mingħajr dewmien, u f'kull każ mhux iktar tard minn xahrejn mid-data ta' l-irċevuta. L-istess regola għandha tapplika għal tweġibiet ta' ittri minn membri tal-pubbliku.2. Jekk talba jew ilment lill-Aġenzija Ambjentali Ewropea ma jistgħux, minħabba l-komplessità tal-fatti li jqajjmu ikunu maqtugħin fiż-żmien limitat imsemmi hawn fuq, l-uffiċjal għandu jinforma lill-awtur b'dan mill-iktar fis possibli. F'dak il-każ, id-deċiżjoni definittiva għandha tkun notifikata lill-awtur fl-iqsar żmien possibli.Artikolu 18Obbligu li jiddikjara l-bażi għad-deċiżjoni1. Kull deċiżjoni fl-Aġenzija Ambjentali Ewropea li tista' tkun t'effett ta' ħsara għad-drittijiet jew interessi ta' persuna privata għandha tiddikjara l-bażi fuq liema hi bbażata billi tindika biċ-ċar il-fatturi relevanti u l-bażi legali tad-deċiżjoni.2. L-uffiċjal irid jevita li jagħmel deċiżjonijiet li huma bbażati fuq bażi fil-qosor jew vagi jew liema m'għandhomx raġuni individwali.3. Jekk ma jkunx possibli, minħabba n-numru kbir ta' persuni konċernati minn deċiżjonijiet simili, biex jikkomunikaw fid-dettall il-bażi tad-deċiżjoni u fejn risposti fuq livell wieħed ikunu saru, l-uffiċjal għandu jiggarantixxi li hu jew hi sussegwentament jipprovdu liċ-ċittadin li espressament ikun talabha b'raġuni individwali.Artikolu 19Indikazzjoni tal-possibiltajiet t'appell1. Deċiżjoni tal-Aġenzija Ambjentali Ewropea li tista' tkun effett ta' ħsara għad-drittijiet jew interessi ta' persuna privata għandu jkollha indikazzjoni tal-possibilitajiet tal-appell disponibbli għall-isfidi għad-deċiżjoni. Hi għandha partikolarment tindika n-natura tar-rimedji, il-korpi quddiem liema huma jkunu jistgħu jeżerċitaw, kif ukoll għaż-żmien limitat li fih jistgħu ikunu eżerċitati.2. Deċiżjonijiet għandhom partikolarment jirreferu għall-possibilità ta' proċedimenti ġudizzjarji u lmenti lill-Ombudsman skond kundizzjonijiet speċifikati fih, rispettivament, l-Artikoli 230 u 195 tat-Trattat li jistabbilixxi l-Komunità Ewropea.Artikolu 20Notifikazzjoni tad-deċiżjoni1. L-uffiċjal għandu jassigura li deċiżjonijiet li taffettwa d-drittijiet jew l-interessi tal-persuni ndividwali huma notifikati bil-miktub lill-persuna jew persuni kkonċernati hekk kif tkun ittieħdet id-deċiżjoni.2. L-uffiċjal għandu jastjeni milli jikkomunika id-deċiżjoni lill-sorsi oħra sakemm il-persuna jew persuni kkonċernati kienu infurmati.Artikolu 21Il-protezzjoni tad-data1. L-uffiċjal li jkollu x'jaqsam ma' data personali fuq xi ċittadin għandu jirrispetta l-prinċipji preskritti fid-Direttiva 95/46/KE dwar il-protezzjoni tal-individwi b'ħarsa lejn l-ipproċessar ta' data personali u l-moviment ħieles ta' dan it-tip ta' data.2. L-uffiċjal għandu partikolment jevita li jipproċessa data personali għal raġunijiet mhux leġittmi jew li jittrasmetti dan it-tip ta' data lil persuni mhux awtoriżżati.Artikolu 22Talbiet għal informazzjoni1. L-uffiċjal għandu, meta hu jew hi jkollu r-responsabbilità għall-fattur konċernat, jipprovdi lill-membri tal-pubbliku bl-informazzjoni li huma jitolbu. L-uffiċjal għandu jieħu ħsieb li l-informazzjoni komunikata hi ċara u li tiftiehem.2. Jekk talba bil-fomm għal informazzjoni hi kumplikata ħafna jew komprensiva żżejjed biex tiġi trattata, l-uffiċjal għandu jagħti parir lill-persuna kkonċernata biex jifformola t-talba tiegħu bil-miktub.3. Jekk, minħabba l-kunfidenzjalità tagħha, uffiċjal ma jistgħax joħroġ l-informazzjoni mitluba, hu jew hi għandu, bi qbil m'L-Artikolu 18 ta' dan il-Kodiċi, jindika lill-persuna konċernata r-raġunijiet għaliex hu jew hi ma jistgħux jikkomunikaw l-informazzjoni.4. Għal iktar talbiet t'informazzjoni dwar fatti li għalihom hu jew hi ma jkollhom l-ebda resposabbilità, l-uffiċjal għandu jidderiġi lil min jagħmel it-talba lill-persuna kompetenti u jindika ismu jew isimha u n-numru tat-telefon. Għall-iktar talbiet ta' informazzjoni li jitrattaw istituzzjoni jew korp ieħor tal-Komunità, l-uffiċjal għandu jidderiġi lil min jagħmel it-talba lil dik l-istituzzjoni jewdak il-korp.5. Fejn xieraq, l-uffiċjal għandu, jiddependi mis-suġġett tat-talba, jidderiġi lill-persuna li qed tfittex informazzjoni għas-servizz tal-Istituzzjoni responsabbli biex jipprovdi l-informazzjoni lill-pubbliku.Artikolu 23Talbiet għall-aċċess pubbliku tad-dokumenti1. Għal iktar talbiet għal aċċess ta' dokumenti tal-Aġenzija Ambjentali Ewropea, l-uffiċjal għandu jagħti aċċess li dawn id-dokumenti bi qbil mad-Deċiżjoni tal-Bord t'Amministrazzjoni tal-Aġenzija Ambjentali Ewropea fuq aċċess pubbliku għad-dokumenti tal-ŻEE tal-21 ta' Marzu tal-1997 [5].2. Jekk l-uffiċjal ma jistax jaqbel ma talba bil-fomm għal aċċess ta' dokumenti, iċ-ċittadin għandu jkun mogħti l-parir li jifformolha bil-miktub.Artikolu 24Żamma ta' rekords adegwatiId-dipartimenti tal-Aġenzija Ambjentali Ewropea għandu jżomm rekords adekwati tal-posta li tidħol u toħroġ tad-dokumenti li jirċievu, u tal-miżuri li huma jieħdu.Artikolu 25Aċċess pubbliku għall-kodiċi1. L-Aġenzija Ambjentali Ewropea ser tieħu l-miżuri meħtieġa sabiex tassigura li dan il-Kodiċi jgawdi l-pubbliċità wiesgħa possibli fost iċ-ċittadini. Hi ser tassigura partikolarment il-firxa tal-fuljett imsejjaħ "Il-Kodiċi ta' mġieba amministrattiva tajba tal-Aġenzija Ambjentali Ewropea" li ser jiġbor fih preżentazzjoni ta' dan il-Kodiċi u li ser jinkludi t-test sħiħ f'anness.2. L-Aġenzija Ambjentali Ewropea ser tipprovdi kopja ta' dan il-Kodiċi li dak ċittadin li jitlobha.Artikolu 26Dritt għall-ilment lill-Ombudsman EwropewKull nuqqas t'uffiċjal li jaqbel mall-prinċipji preskritti f'dan il-Kodiċi jista' jkun suġġett għal ilment lill-Ombudsman Ewropew bi qbil ma' l-Artikolu 195 tat-Trattat li jistabbilixxi il-Komunità Ewropea u l-Istatut tal-Ombudsman Ewropew [6].Artikolu 27ReviżjoniDin id-Deċiżjoni ser tkun reveduta wara sentejn mill-operazzjoni. Fl-2002, id-Direttur Eżekuttiv għandu jissottometti rapport dwar l-implimentazzjoni ta' din id-Deċiżjoni fil-perjodu mis-sena 2000 sal-2002, bi preparazzjoni ta' dik ir-reviżjoni lill-Ombudsman Ewropew.Artikolu 28Dħul fis-seħħDin id-Deċiżjoni hi addotata mill-Bord t'Amministrazzjoni tal-Aġenzija Ambjentali Ewropea, nhar l-20 ta' Marzu tas-sena 2000 u ser tidħol fis-seħħ fl-20 ta' Ġunju tas-sena 2000 wara pubblikazzjoni fil-Ġurnal Uffiċjali tal-Komunitajiet Ewropej.Magħmul f'Copenhagen, l-20 ta' Marzu, 2000.Għall-Bord t'Amministrazzjoni tal-EAAKees ZoetemanPresidentGħall-Aġenzija Ambjentali EwropeaDomingo Jiménez-BeltrànId-Direttur Eżekuttiv[1] A4-0190/97.[2] ĠU C 292, tal-21.9.1998, p. 168.[3] ĠU L 46, tat-18.2.1994, p. 58.[4] ĠU C 282, tat-18.9.1997, p. 5.[5] Ara n-nota f'qiegħ paġna 4.[6] Deċiżjoni Nru 94/262/ECSC, KE, Euratom tal-Parlament Ewropew tad-9 ta'Marzu tal-1994 dwar Regolamenti u Kundizzjonijiet li jiggvernaw it-twettieq tad-dmirijiet tal-Ombudsman Ewropew, (ĠU L 113, ta' l-4.5.1994, p. 15).--------------------------------------------------


title: 2010/200/: Deċiżjoni tal-Parlament Ewropew u tal-Kunsill tad- 9 ta' Marzu 2010 dwar il-mobilizzazzjoni tal-Fond Ewropew ta' Aġġustament għall-Globalizzazzjoni, b'konformità mal-punt 28 tal-Ftehima Interistituzzjonali tas- 17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba

text:
               8.4.2010

               MT

               Il-Ġurnal Uffiċjali tal-Unjoni Ewropea

               L 88/13

         DEĊIŻJONI TAL-PARLAMENT EWROPEW U TAL-KUNSILL
   tad-9 ta' Marzu 2010
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni, b'konformità mal-punt 28 tal-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba
   (2010/200/UE)
   IL-PARLAMENT EWROPEW U L-KUNSILL TAL-UNJONI EWROPEA,
   wara li kkunsidraw it-Trattat dwar il-Funzjonament tal-Unjoni Ewropea,
   wara li kkunsidraw il-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (1), u b'mod partikulari l-punt 28 tagħha,
   wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni (2), u b'mod partikulari l-Artikolu 12(3) tiegħu,
   wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta’ Aġġustament għall-Globalizzazzjoni (FEG) ġie mwaqqaf sabiex jipprovdi sostenn addizzjonali lil ħaddiema ssensjati li jbatu l-konsegwenzi ta' bidliet strutturali ewlenin fix-xejriet kummerċjali dinjin, u sabiex jgħinhom fl-integrazzjoni mill-ġdid tagħhom fis-suq tax-xogħol.

               (2)

               L-ambitu tal-FEG ġie mwessa’ għall-applikazzjonijiet ippreżentati mill-1 ta’ Mejju 2009 biex jinkludi sostenn lill-ħaddiema li jingħataw is-sensja bħala riżultat tal-kriżi globali finanzjarja u ekonomika.

               (3)

               Il-Ftehima Interistituzzjonali tas-17 ta’ Mejju 2006 tippermetti l-mobilizzazzjoni tal-EGF taħt il-limitu massimu annwali ta’ EUR 500 miljun.

               (4)

               Il-Litwanja ressqet applikazzjoni għall-mobilizzazzjoni tal-EGF, fir-rigward ta' sensji fl-industrija tal-kostruzzjoni tal-bini, fit-23 ta' Settembru 2009. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbiliti fl-Artikolu 10 tar-Regolament (KE) Nru 1927/2006, għalhekk il-Kummissjoni tipproponi li tuża l-ammont ta' EUR 1 118 893.

               (5)

               Il-FEG għandu, għalhekk, jiġi mmobilizzat sabiex jipprovdi kontribuzzjoni finanzjarja għall-applikazzjoni mressqa mil-Litwanja,

         ADOTTAW DIN ID-DEĊIŻJONI:
   Artikolu 1
   Fil-qafas tal-baġit ġenerali tal-Unjoni Ewropea stabbilit għas-sena finanzjarja 2010, il-Fond Ewropew ta' Aġġustament għall-Globalizzazzjoni għandu jiġi mmobilizzat biex jipprovdi s-somma ta' EUR 1 118 893 f'approprjazzjonijiet għall-impenji u għall-ħlasijiet.
   Artikolu 2
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmula fi Strasburgu, id-9 ta’ Marzu 2010.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         M. Á. MORATINOS

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.


title: Deċiżjoni (UE) 2015/43 tal-Parlament Ewropew u tal-Kunsill tas- 17 ta' Diċembru 2014 dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 13 tal-Ftehim Interistituzzjonali tat- 2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (Applikazzjoni EGF/2014/013 EL/Odyssefs Fokas, ippreżentata mill-Greċja)

text:
               14.1.2015

               MT

               Il-Ġurnal Uffiċjali tal-Unjoni Ewropea

               L 8/16

         DEĊIŻJONI (UE) 2015/43 TAL-PARLAMENT EWROPEW U TAL-KUNSILL
   tas-17 ta' Diċembru 2014
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 13 tal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba
   (Applikazzjoni EGF/2014/013 EL/Odyssefs Fokas, ippreżentata mill-Greċja)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 (1), u b'mod partikolari l-Artikolu 15(4) tiegħu,
   Wara li kkunsidraw ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (2), u b'mod partikolari l-Artikolu 12 tiegħu,
   Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (3), u b'mod partikolari l-punt 13 tiegħu,
   Wara li kkunsidraw il-proposta tal-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni (FEG) ġie stabbilit biex jipprovdi appoġġ lil ħaddiema li jingħataw is-sensja u persuni li jaħdmu għal rashom li l-attività tagħhom waqfet minħabba bidliet strutturali kbar fix-xejriet kummerċjali dinjin minħabba l-globalizzazzjoni, minħabba ssoktar tal-kriżi finanzjarja u ekonomika globali indirizzata fir-Regolament (KE) Nru 546/2009 tal-Parlament Ewropew u tal-Kunsill (4), jew minħabba kriżi finanzjarja u ekonomika globali ġdida u biex jassistihom fir-riintegrazzjoni tagħhom fis-suq tax-xogħol.

               (2)

               Il-FEG ma għandux jaqbeż l-ammont massimu annwali ta' EUR 150 miljun (prezzijiet tal-2011), kif stabbilit fl-Artikolu 12 tar-Regolament (UE, Euratom) Nru 1311/2013.

               (3)

               Fid-29 ta' Lulju 2014 il-Greċja ppreżentat applikazzjoni għall-mobilizzazzjoni tal-FEG fir-rigward tas-sensji f'Odyssefs Fokas S.A. fil-Greċja, u ssupplimentatha b'informazzjoni addizzjonali kif previst fl-Artikolu 8(3) tar-Regolament (UE) Nru 1309/2013. Din l-applikazzjoni hija konformi mar-rekwiżiti biex tiġi determinata kontribuzzjoni finanzjarja mill-FEG kif stabbilit fl-Artikolu 13 tar-Regolament (UE) Nru 1309/2013.

               (4)

               Skont l-Artikolu 6(2) tar-Regolament (UE) Nru 1309/2013, il-Greċja ddeċidiet li tipprovdi wkoll servizzi personalizzati kkofinanzjati mill-FEG lil żgħażagħ li jinsabu barra mill-edukazzjoni, impjieg jew taħriġ (NEETs).

               (5)

               Għalhekk, il-FEG għandu jiġi mobilizzat sabiex tiġi pprovduta kontribuzzjoni finanzjarja li tammonta għal EUR 6 444 000 għall-applikazzjoni ppreżentata mill-Greċja,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2014, il-Fond Ewropew ta' Aġġustament għall-Globalizzazzjoni għandu jiġi mobilizzat biex jipprovdi s-somma ta' EUR 6 444 000 f'approprjazzjonijiet ta' impenn u ta' pagament.
   Artikolu 2
   Din id-deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmul fi Strasburgu, is-17 ta' Diċembru 2014.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         B. DELLA VEDOVA

      (1)  ĠU L 347, 20.12.2013, p. 855.

      (2)  ĠU L 347, 20.12.2013, p. 884.

      (3)  ĠU C 373, 20.12.2013, p. 1.

      (4)  Ir-Regolament (KE) Nru 546/2009 tal-Parlament Ewropew u tal-Kunsill tat-18 ta' Ġunju 2009 li jemenda r-Regolament (KE) Nru 1927/2006 dwar l-istabbiliment tal-Fond Ewropew ta' Aġġustament għall-Globalizzazzjoni (ĠU L 167, 29.6.2009, p. 26).